google/wiki40b huggingface dataset:
בנצי ליברמן

ביוגרפיה

ברוך-צבי ("בנצי") ליברמן נולד בחדרה בשנת 1959 לצילה, ניצולת השואה שהגיעה ארצה מפולין, ומרדכי שהגיע ארצה מרוסיה בגיל שלוש ושימש במשך שנים כסגן ראש עיריית חדרה.
בילדותו למד ליברמן בבית הספר הממלכתי דתי בחדרה ובבגרותו במדרשיית נועם בפרדס חנה. למד בישיבת ההסדר הר עציון שבאלון שבות ושירת כחייל בחיל השריון. במסגרת שירותו השתתף במלחמת לבנון הראשונה. לאחר שחרורו למד משפטים בפקולטה למשפטים באוניברסיטת בר-אילן והוסמך כעורך דין. הקים עם שלושה שותפים משרד עורכי דין ברמת גן המתמחה בעסקי נדל"ן.
בשנת 1984 היה ממקימי היישוב פדואל השוכן במערב השומרון, ושם שימש יושב ראש המזכירות.
כיהן כראש המועצה האזורית שומרון מ-1997 עד 2007. כמו כן היה חבר במועצת יש"ע וכיהן כיו"ר המועצה מ-2002 עד 2007.
לפני ביצוע תוכנית ההתנתקות יצא ליברמן בהכרזה כי ינסה להוריד את מפלס האלימות עד כמה שיוכל. ב-13 בנובמבר 2006, שנה ורבע לאחר ביצוע תוכנית ההתנתקות, הודיע כי יפרוש מראשות מועצת יש"ע וקרא לשינוי מבני במועצה, בין היתר על רקע כישלון המועצה למנוע את פינוי היישובים בחבל עזה ובצפון השומרון ומשבר האמון בין ההנהגה לציבור המתנחלים שנוצר כתוצאה מכך. ואכן, במועצה החל תהליך של ארגון מחדש שבמסגרתו הוקמה מועצת 'יש"ע המתחדשת'. ב-13 ביולי 2007 נבחר דני דיין ליו"ר מועצת 'יש"ע המתחדשת' במקום ליברמן.
משנת 2007 עד לשנת 2009 כיהן כחבר בוועד הפועל של המרכז האוניברסיטאי אריאל בשומרון.
ב-2009 מונה על ידי ממשלת ישראל כמנכ"ל מנהלת תנופה, לשעבר מנהלת סל"ע (סיוע למתיישבי עזה וצפון השומרון).
ב-20 בספטמבר 2011 מונה למנהל מינהל מקרקעי ישראל, שהפך ב-1 במרץ 2013 לרשות מקרקעי ישראל. בינואר 2015 נודע כי הוא וחבר הכנסת לשעבר נחום לנגנטל נחקרו תחת אזהרה ונשלחו למעצר בית בחשד לשחיתות ברשות. במרץ 2015 המליצה המשטרה להעמיד את ליברמן לדין באשמה של הפרת אמונים, אך פרקליטות המדינה החליטה לסגור את התיק נגדו, ולהסתפק בהעמדתו לדין משמעתי. באפריל 2016 התפטר מתפקידו כמנהל רשות מקרקעי ישראל. בנובמבר 2018 הורשע בהליך משמעתי על ידי בית הדין המשמעתי של נציבות שירות המדינה בהתנהגות שאינה הולמת.
ליברמן אב לשישה ילדים. ומתגורר ביישוב פדואל שבשומרון. אחיו, הודי (יהודה), עמד בראש המועצה המקומית קרני שומרון וכיום משמש מנכ"ל מכללת שערי משפט בהוד השרון.
בית המיסיון (באר שבע)

בית המסיון, הוא בית לשימור, ששימש את המסיון הנוצרי הפרוטסטנטי, ונמצא בפינת הרחובות האבות וטרומפלדור, בבאר שבע.
בית זה הוקם בשנת 1903 עבור משפחה מוסלמית, ולא נראה כמבנה נוצרי. הוא הוקם על המגרש, שבו עמד קודם אוהלו של המושל הטורקי הראושן באזור - איסמאיל כמאל ביי. הוא מעוצב בסגנון טורקי, בדומה למבני הציבור בעיר. הכניסה לבית היא בעלת שלוש דלתות. הבנייה סימטרית. לבית יש גג רעפים.
בשנת 1911, הבניין נרכש על ידי קבוצת מסיון אמריקאית, ובשנת 1921 הוקמה לצדו כנסייה עם מגדל פעמונים. למבנה הוספו גם שלושה חדרי כיתה. המבנה תופעל על ידי משפחה מארצות הברית, שמדי פעם התחלפה במשפחה אחרת. הבעל היה מטיף ומורה והאישה מורה ואחות סיעודית. במבנה, הפעילו אם הבית ובנותיה מרפאת עיניים במחירים זולים, שטיפלה בעיקר בתושבי האזור, שחלו במחלת הגרענת בעינייהם, עקב סופות החול הרבות. בבית הספר ששם, למדו כשלושים ילדים נוצרים.
כיום מבנה הכנסייה והמסיון אינם פעילים, אך הם שייכים עדיין לארגון המסיון. הם צמודים למשרדי סדנת הרכב, של משטרת ישראל, בעיר.
ישיבת המאירי

היסטוריה

בשנת תשנ"ה בהוראתו של הראשון לציון, הרב מרדכי אליהו, החלו הרב שמואל זעפרני וד"ר יעקב הדני בהקמת הישיבה, שבה מסלול ייחודי המשלב בין לימודי ישיבה ללימודי אקדמיה, וזאת במטרה להסמיך בוגרים בעלי השכלה אקדמית. הישיבה נקראה על שם הרב משה המאירי, שהוריש את ביתו להקמת הישיבה. הרב מרדכי אליהו שימש כנשיא הישיבה והרב שמואל זעפרני עומד בראשה.
הלימוד בישיבה הוא בשיטת העיון הספרדי. שיטת הפסיקה בישיבה היא על פי נשיאה, הרב מרדכי אליהו.

שירות צבאי

תהליך החיול נערך בסוף השנה הראשונה והגיוס לצה"ל נערך באמצע השנה השנייה לתקופה של שנה וארבעה חודשים. רבני הישיבה מעודדים את תלמידי הישיבה לצאת למסלול קצונה מתוך אמונה שיש צורך במפקדים יראי שמים.

לימודי המכללה

תלמידי הישיבה לומדים במכללה הדתית לחינוך בירושלים, מכללת ליפשיץ. המיוחד במסלול זה, שלימודי המכללה מתקיימים כבר משנה א' בישיבה, בשונה מישיבות אחרות בהן מתחילים את הלימודים בדרך כלל רק בשיעור ד', לאחר החזרה מהצבא. התלמידים מסיימים את הישיבה עם תואר ראשון בחינוך בתחום מחשבים/מתמטיקה/ביולוגיה/תנ"ך ותעודת הוראה. תלמידי הישיבה לוקחים חלק בפרויקט פר"ח. לאחר סיום לימודי המכללה בוגר יכול לעבוד בתור מורה או ללכת על בסיס התואר הראשון למוסד אקדמאי אחר ללמוד מקצוע אחר או להמשיך לתואר שני.
פרמניון

פרמניון (ביוונית: Παρμενίων‏, 400 - 330 לפנה"ס) היה מצביא מוקדוני, ששירת את המלך פיליפוס השני ואחר כך את בנו אלכסנדר הגדול. 
פרמניון, בנו של פילוטאס, היה אריסטוקרט ממשפחה מיוחסת. במהלך שירותו תחת פיליפוס השני קיבל פיקוד יחידות שונות, ביניהן על צבאות גדולים. הוא הביס את האילירים בשנת 356 לפנה"ס ובשנת 346 היה חלק ממשלחת דיפלומטית לאתונה שנועדה לכרות חוזה שלום בינה לבין מוקדון. ב-336 נשלח עם צבא בן 10,000 איש לאסיה הקטנה להכין את הפלישה של פיליפוס לממלכת פרס שאלכסנדר הגדול הוציאה אל הפועל אחרי רצח פיליפוס על ידי מתנקש. 
במהלך מסע המלחמה בפרס פיקד בהצלחה על אגף שמאל בקרבות גרניקוס, איסוס וגאוגמלה. ב-330 הוצא להורג בפקודת אלכסנדר הגדול בגלל מעורבות בנו, פילוטאס, בקשר נגד אלכסנדר. האחרון לא האמין שהאב לא ידע על העניין, ולפי המסורת שהייתה מקובלת בזמנו במוקדון הורה להוציאו להורג.
תכונה (פילוסופיה)

בפילוסופיה, תכונה היא מאפיין אבסטרקטי של ישות. לשום תכונה אין משמעות בפני עצמה, אלא בהסתכלות על אובייקטים שמאופיינים על ידיה. למשל, עגבנייה היא אדומה ולכן היא מאופיינת על ידי תכונת האדמומיות. אולם לא ניתן להבין מה היא תכונת האדמומיות אלא על ידי הסתכלות על חפצים אדומים.
תכונה נבדלת מ"קבוצה" בכך שהיא אינה מכילה את העצמים שמאופיינים אליה. למשל: כל הפריטים האדומים נכללים בקבוצת הפריטים האדומים, אך אינם חלק מ"תכונת האדמומיות".

תכונות "דטרמיננטיות" ותכונות "בנות פירוט"

הלוגיקן הבריטי ויליאם ג'ונסון הבדיל בין "תכונות דטרמיננטיות", לבין תכונות "בנות פירוט" שמוגדרות ידי תכונות אחרות.
למשל: הצבע "אדום" הוא תכונה דטרמיננטית, בעוד שמושג "גדול" הוא תכונה בת פירוט, כי הוא מורכב מתכונות כמו "גבוה", "רחב", "כבד" או "מורכב מהרבה אטומים".
גם הפילוסוף ג.א. מור עשה הבדלה דומה, והגדיר את המושג "כשל נטורליסטי" כבלבול בין תכונה דטרמיננטית לתכונה בת פירוט.

תכונות על פי דניאל דנט

הפילוסוף דניאל דנט הבדיל בין תכונות שמתקיימות בעצמן (גם אם לא שמים לב אליהן) לבין תכונות שמתקיימות רק לאחר שמישהו הכריז על קיומן. 
למשל: "אדמומיות" היא תכונה מהסוג הראשון, כי חפצים אדומים הם אדומים גם כשאיש לא שם לב לכך. התכונה "חשוד ברצח" היא תכונה מהסוג השני, כי אדם חשוד ברצח רק כאשר מישהו חושד בו ברצח.

תכונות קיימברידג'

שאלה נוספת נוצרת סביב מה שמכונה "תכונות קיימברידג'", שהן תכונות שאינן מוסיפות מידע חדש על האובייקט. למשל התכונה "בעל תכונות" (כמו במשפט "לדני יש תכונות כלשהן"). ישנו ויכוח נרחב על תקפותן של תכונות כאלה.
פילוסופים רבים טוענים שקיום הוא "תכונת קיימברידג'", ושלאמירה "השולחן קיים" אין משמעות. זו היא אחת הגישות המודרניות המשלבות אונטולוגיה עם פילוסופיה של הלשון.

תכונות בלשון ובפילוסופיה של הלשון

בתחום הלשוני, התכונות מיוצגות על ידי נשואים. לעיתים על ידי נשוא שמני (למשל במשפט- "העגבנייה אדומה") ולעיתים על ידי נשוא פועלי (למשל במשפט "הילד שוקל חמישים ק"ג). 
למרות זאת, לא כל נשוא מתאר תכונה. הערבוב בין נשוא לתכונה יצר בעיות רבות בפילוסופיה של הלשון, והוביל לפרדוקסים רבים, המפורסמים שבהם הם פרדוקס הספר והפרדוקס של גרלינג-נלסון.

תכונות במתמטיקה

במסגרת קבוצה כלשהי, תכונה של איבריה היא פונקציה מציינת מהקבוצה. הפונקציה קובעת לגבי כל איבר האם הוא מקיים את התכונה או לא. למשל התכונה "להיות זוגי" במסגרת המספרים הטבעיים מתאימה לכל מספר שמתחלק ב-2 את הערך 1 ולכל מספר אחר את הערך 0. מכיוון שקיימת פונקציה מציינת לכל תת קבוצה, כל קבוצה של איברים מקיימת "תכונה" כשלהי במובן המתמטי, גם אם מבחינה פילוסופית או לשונית אין לאיברים דבר במשותף.
סמכות עניינית

פיצול סעדים

ככלל, כאשר התובע מבקש מספר סעדים שנמצאים בסמכותם העניינית של בתי משפט שונים, עליו לפצל את תביעתו ולתבוע את הסעדים השונים בבתי-המשפט המתאימים מבחינת הסמכות העניינית.

סמכות נגררת

לבית משפט סמכות נגררת להכריע בשאלה הנתונה בסמכותו של בית משפט אחר אגב הדיון בעניין המצוי בסמכותו, כאשר הדבר נדרש לצורך בירור והכרעה בעניין העיקרי. במקרה כזה הפעלת הסמכות אינה מהווה מעשה בית דין.

הלכת הטפל והעיקר

כאשר נתבעים מספר סעדים במקרקעין, שאינם מצויים בסמכותו של אותו בית משפט, מוסמך בית המשפט שבסמכותו נמצא הסעד העיקרי לדון ולהכריע גם בסעד הטפל. במקרה זה, הכרעת בית המשפט מהווה מעשה בית דין.

חוסר סמכות עניינית

טענת חוסר סמכות עניינית אינה טענה מקדמית בלבד, כלומר ניתן לטעון אותה בכל שלב משלבי המשפט, ובית המשפט חייב להעלות אותה בעצמו גם אם לא הועלתה על ידי הצדדים. חריג לכך הוא, שאם התובע נגוע בחוסר תום לב אשר "זועק לשמיים", לא תישמע טענתו על כך שבית המשפט ניהל את המשפט בחוסר סמכות.
ככלל, פסק דין שניתן בחוסר סמכות בטל מעיקרו.

לקריאה נוספת

אסף טבקה "סמכות עניינית בתביעות שימוש במקרקעין: המשפט בספרים והמשפט בפעולה" משפט ועסקים יג 323 (תש"ע).
בארתולומיאו רוברטס

בארתולומיאו רוברטס (באנגלית: Bartholomew Roberts‏; 17 במאי 1682 - 10 בפברואר 1722) שנודע בשמו "רוברטס השחור" או "בארט השחור" היה מהידועים והנועזים בשודדי הים הקאריביים במאה ה-18.

ביוגרפיה

ברתולומיאו רוברטס נולד בשם ג'ון רוברטס בבריטניה, בעיירה הוולשית Casnewydd-Bach, סמוך לעיר פישגארד.
רוברטס שימש כנווט של ספינת עבדים בשם "נסיכת לונדון" שפעלה על הקו בין אפריקה המערבית למרכז אמריקה.
ב-6 ביוני 1719 נלכדה הספינה בה שירת על ידי שודד הים האוול דייוויס על יד אנאמאבואה, בחוף הזהב של מערב אפריקה (גאנה של היום).
למרות איומים להורגו הוא סירב להצטרף לשודדים, והם צרפו אותו לצוותם בעל כורחו משום הידע החיוני שלו בניווט. הוא התנכר לחבריו לספינה, התנזר לחלוטין מאלכוהול, ושמר את מנהגי הדת הנוצרית.

רוברטס הופך לשודד ים

כעבור כחודש נהרג האוול דייוויס במארב על האי פרינסיפה הסמוך לחופי מערב אפריקה. אנשי הצוות הציעו לו את הפיקוד על הספינה. הוא סירב בתחילה, אך בהמשך התרצה והסכים. בעת הזו היה רוברטס בן 37. כדי לרכוש את אמונם של השודדים הורה על מסע נקמה אכזרי באנשי פרינסיפה שהרגו את דייוויס. לאחר מכן שכנע את צוות השודדים להפליג לאיים הקאריביים, שם נמצאים האוצרות הגדולים באמת. הוא הפליג לדרום אמריקה, וממנה צפונה לאורך חופי ברזיל, כשהוא שודד וממיט חורבן והרס בדרכו.
מושלי ברבדוס ומרטיניק הקימו צי שכירים, כדי לחסל את האיום החדש. רוברטס, ששמע על כך, הכריז על נקמה בשני המושלים. הוא החל רודף אותם. באפריל 1721 נודע לו שמושל מרטיניק נמצא על משחתת צרפתית, ספינת מלחמה מצוידת ב-23 תותחי 8 ק"ג ועוד 9 מסתובבים, וצוות גדול מאוד.
כנגד כל הסיכויים התקרב רוברטס אל הספינה במסווה של ספינת סוחר תמימה. אנשיו השתלטו על הספינה ותלו את מושל מרטיניק על תורן ספינתו שלו.
רוברטס השחור הפך לשודד שנוא כל כך עד שמושלי כל המושבות הכריזו עליו מלחמת חרמה.
הוא ברח לכף לופז במערב אפריקה, ועגן שם ב-10 בפברואר 1722. ערב קודם לכן שדד את אוניית הסוחר "נפטון" שהובילה אלכוהול, ואנשיו השתכרו כולם.
אוניית הקרב הבריטית "סנונית" פתחה באש תותחים על ספינתו. רוברטס נפגע מפגז, וגופתו הושלכה לים כדי שלא תיפול בידי האויב, כפי שביקש טרם מותו. יתר צוותו נכנע, ונשבה על ידי הבריטים.

היקף פעילותו

רוברטס הוא מגדולי שודדי הים. בארבע שנות פעילותו שדד 456 ספינות. שחור הזקן, לשם השוואה, שדד 23 ספינות ב-15 חודשים, ואן בוני שדדה פחות מ-20 ספינות.
מותו של רוברטס מסמן את תחילת סופו של "תור הזהב של שודדי הים הקאריביים", תופעה שנעלמה לחלוטין כעבור מספר עשרות שנים.
הרצח הכפול במעברת כפר עאנה

הרצח הכפול במעברת כפר עאנה התבצע באפריל 1960. בפסק הדין בערעור שהגיש הרוצח לבית המשפט העליון נקבעה הלכת כחלה, שהיא תקדים בנושא קביעת אי שפיות.

הרקע

במאי 1959, עבד ששון כחלה, בן 70 כפועל בתל השומר. אחד מחבריו לעבודה היה בדרי צמח בן ה-24. באותה תקופה, תשלום שכר הפועלים היה מתעכב מעת לעת. על מנת לקבלו בזמן, נהג כחלה להעביר לפועלים הלוואה על חשבון התשלום, תוך ניכוי ריבית ביום קבלתו. על רקע מחלוקת בגין גובה הריבית, התפתח ריב בין כחלה לצמח, במהלכו הדף צמח את כחלה. האחרון נפל על הקרקע, הועבר לבית החולים ומת זמן מה לאחר מכן. נגד צמח הוגש כתב אישום ובהמשך קבע בית המשפט כי כחלה, שסבל ממחלת לב, מת כתוצאה מהתקף לב.

הרצח

שנה לאחר מכן, ב-28 באפריל 1960, ציינו משפחתו של כחלה את יום השנה למותו. יום למחרת ב-29 באפריל, בשעה 19:30, הגיע צמח לבית קפה במעברת כפר עאנה. כאשר עמד צמח במרחק של שני מטר מדלת בית הקפה, הגיח בנו של ששון כחלה, שפיק כחלה, כשבידו אקדח שלוף. כחלה הבן ירה בצמח, והאחרון נפל על הארץ. בהמשך התרומם צמח, וכחלה ירה בו ירייה נוספת. צמח נכנס לבית הקפה, יצא דרך הדלת האחורית ונפל בחצר. במשך 20 דקות היה מוטל צמח על גבו, זאת מאחר שלא היה בנמצא רכב להעבירו לבית החולים. בהמשך, כשהגיע לבית החולים בטנדר פרטי - נקבע מותו.
לאחר המעשה, חיפש כחלה אחר קורבנות נוספים. תחילה הלך לביתו של אביו של צמח, אך הבית היה ריק. בהמשך הגיע למספרה של אחיו של בדרי צמח - נעים צמח, כשאקדחו שלוף - אך נעים לא היה במספרה. כחלה פנה לביתו של נעים כדי לחפשו, משלא מצא אותו בבית - ירה כחלה בבנו מוריס בן ה-12 והרג אותו. לאחר מכן ירה באשתו של נעים, רחמה, שני כדורים - אחד בחזה ואחד בבטן - ופצע אותה אנושות. משסיים את מעשיו בדירה של נעים, ראה כחלה אח אחר של צמח - אליהו. כחלה שאל אותו אם גם הוא אח של צמח, אליהו השיב בשלילה. אך כשהתרחק ממנו ירה לעברו כחלה שתי יריות והחטיא.
בהמשך, פנה כחלה לבית דודתו של נעים, אולם לפתע שינה את כיוון הליכתו ופנה לביתם של משפחת סופר, שאחד מבניה נשא את ביתו של נעים. ליד הבית ירה שתי יריות באוויר. לאחר מכן עצר מונית ונסע לבית הוריו בתל אביב. סמוך לשעה 23:00 בלילה הגיע כחלה לתחנת המשטרה ברחוב יהודה הלוי בתל אביב, מסר את אקדחו והסגיר את עצמו. בחקירתו סיפר: "נקמתי את נקמת אבי המנוח".
הרצח זעזע את התושבים, במיוחד על רקע רציחתו של ילד. התושבים ציינו כי הרצח התבצע מחמת העובדה שאין במדינה עונש מוות.

המשפט

לאחר הרצח אושפז שפיק כחלה במרכז הרפואי לבריאות הנפש אברבנאל. חמש שנים לאחר מכן, בשנת 1965, ניתנה חוות דעת רפואית לפיה במהלך הרצח כחלה היה שפוי בדעתו, אך חלה במחלת נפש חודש לאחר מכן. בעקבות זאת הורה היועץ המשפטי לממשלה להעמידו לדין. באפריל 1967 הוטל על שפיק כחלה מאסר עולם.
כחלה ערער לבית המשפט העליון בטענה שלא היה שפוי בעת ביצוע הרצח. בפברואר 1968 נדחה ערעורו והעונש נותר על כנו. בפסק הדין בעליון נקבע הלכת כחל לפיה: "כל אדם הוא בחזקת שפוי, ומכאן שהטוען אחרת –עליו הראיה". כן בפסק הדין נקבעו אמות המידה לבחינת מסוגלתו של נאשם לעמוד לדין על פי שאלות עובדתיות, כגון: האם הנאשם מסוגל להבין את מהות הליכי המשפט ולעקוב אחריהם, האם יש באפשרותו להעריך נכונה את מהות האשמה ואת מצבו, האם הנאשם הוא בר דעת על מנת להבין וליפות כוחו של עורך דין ולסייע לו בהגנתו.
איתן פרויד

ביוגרפיה

פרויד בנם של יצחק, רופא מיילד ומנהל בית החולים ליולדות פרויד ופאולינה. הוא בוגר הגימנסיה הרצליה. התאמן בקבוצת השחייה של ברית מכבים עתיד. התגייס לפלמ"ח, ושרת בחטיבת יפתח בגדוד השלישי ביחידת החבלנים. במלחמת העצמאות לחם בקרבות בדגניה, צמח, עין גב, בקרבות לטרון ושער הגיא. בוגר הפקולטה להנדסת מכונות בטכניון. עבד בחברת "חמת" ובתה"ל. שימש כיו"ר ועד העובדים של תה"ל.
בשנת 1947 קבע פרויד במשחה ל-100 מטר חופשי את התוצאה המהירה בארץ בזמן של 1:06.2 דקות.

מדליית זהב מהמכביה

בתחרויות השחייה של המכביה השלישית שנערכו בבריכת בת גלים בחיפה באוקטובר 1950 זכה פרויד במדליית זהב, במשחה שליחים 4x200 מטר חופשי ביחד עם ארנון טורין, ישעיהו אלבאום ונחום בוך בתוצאה של 10:07.6 דקות, לפני אוסטריה והודו. נוסף על כך, הוא סיים במקום שישי במשחה ל-100 מטר חופשי בתוצאה של 1:07.6 דקות, שלישי מבין השחיינים הישראלים.
באליפות ישראל בשחייה שנערכה בבת גלים באוקטובר 1952, זכה פרויד במדליית ארד, במשחה ל-100 מטר חופשי בתוצאה של 1:07.7 דקות, אחרי נחום בוך (1:04.5 דקות) וארנון טורין (1:05.5 דקות).
במכביה החמישית שנערכה בשנת 1957 סיים פרויד במקום חמישי במשחה ל-200 מטר פרפר בתוצאה של 3:08.0 דקות.

חיים אישיים

פרויד נישא בשנת 1956 לאביבה ולהם נולדו שתי בנות, רחל ואפרת. המשפחה התגוררה בגבעתיים. הוא נפטר ב-10 בנובמבר 1962 לאחר מחלה ממושכת. משנת 1963 נערכת אליפות תל אביב לזכרו במשך שנים רבות.
שלושת נכדיו מצד הבת רחל היו לשחיינים מצטיינים, האולימפי גיא ברנע אלוף ישראל ושיאן ישראל בשחייה, מקום שישי בעולם (שנגחאי 2011), ניר ברנע אלוף ישראל ואור ברנע.
אנדריי אוישטיאנו

אנדריי אוישטיאנו (ברומנית: Andrei Oișteanu), נולד ב-18 בספטמבר 1948 בבוקרשט, רומניה הוא היסטוריון יהודי רומני חוקר בתחום הדתות באקדמיה הרומנית ומרצה במרכז ללימודי יהדות באוניברסיטת בוקרשט וחבר הוועד המדעי של המרכז.
אנדריי אוישטיאנו נולד בבוקרשט, במשפחה יהודית. השם המקורי של משפחת האב היה אויגנשטיין (Oigenstein) (אחי האב היה לאונטה ראוטו או בשם המקורי Leonea Oigenstein). האב, מיכאיל אוישטיאנו (מלך אויגנשטיין), בן של רוקח, יליד העיר בלץ בבסרביה כיהן זמן מה בממשלתו של גאורגה גאורגיו-דז' כסגן שר התחבורה של רומניה והיה לפרופסור להיסטוריה של תנועת הפועלים הבינלאומית באקדמיה על שם שטפאן גאורגיו. האם הייתה בלה אוישטיאנו, לבית יוסוביץ', בת לבעל חנות ספרים ומתרגמת במקצועה. שש שנות חייו הראשונות התנהלו בעיר צ'רנוביץ, בברית המועצות ולאחר מות סטלין הרשו למשפחה להגר לרומניה. 
אוישטיאנו בוגר הפוליטכניקה של אוניברסיטת בוקרשט. הוא קיבל תואר דוקטור באוניברסיטת בוקרשט על הנושא "היהודי הדמיוני. סטראוטיפים ביחס ליהודים בתרבות הרומנית" (Evreul imaginar. Stereotipii referitoare la evrei în cultura românǎ ). ב-1974 למד באוניברסיטת בוקרשט לימודים מזרחיים וב-1997, באוניברסיטת בודפשט, עבר קורסים של לימודים יהודיים. בשנים 1997 - 2000 קיבל מהאוניברסיטה העברית בירושלים מלגת מחקר בתחום האנטישמיות.
אנדריי אוישטיאנו הוא האח הצעיר של המשורר האמריקאי ואלרי אוישטיאנו.
מוד מנטן

השכלה מדעית

מנטן נולדה בפורט למבטון, מחוז אונטריו שבקנדה. למדה רפואה באוניברסיטת טורונטו. הייתה בין הנשים הראשונות בקנדה אשר קיבלו תואר דוקטור. את עבודת התזה סיימה באוניברסיטת שיקגו. בשל האיסור לנשים לעסוק במחקר בקנדה בשנים אלו, נאלצה לערוך מחקרים בארצות אחרות כגון ארצות הברית וגרמניה. 
את התואר הראשון סיימה בשנת 1904, את השני בשנת 1907, את תואר הדוקטור לרפואה (M.D) קיבלה בשנת 1911 ותואר דוקטור (Ph.D) קיבלה ב-1916.
בשנים 1923–1950 עבדה כפתולוגית באוניברסיטת פיטסבורג ובשנים 1951–1953 עבדה כחוקרת במוסד למחקר רפואי ב-British Columbia Medical Research Institute.
אריה הנדלר

קורות חיים

נולד בתל אביב, למד בישיבה התיכונית-חרדית היישוב החדש ("ישיבת הרב עמיאל"), ולאחר לימודיו התיכוניים עבר לישיבת ההסדר שעלבים. שירת בחיל השיריון ולחם במלחמת שלום הגליל. עד שנת תשע"ג היה ר"מ בישיבת הסדר שעלבים, ומשך מספר שנים כיהן גם כסגן ראש הישיבה. כיום הוא מכהן כראש ישיבת ההסדר ברמלה. הוא גם מרצה במדרשה לנשים באוניברסיטת בר-אילן מאז שנת תשס"ב (2002) ומדריך מסעות בני נוער לפולין. 
התמחותו של הרב היא תחום החסידות, ובעיקר ספרו של הרב יהודה אריה לייב אלתר, "שפת אמת". נושא שעליו הוא מעביר שיעור שבועי. הרב כתב ספר המלקט בתוכו מאמרים לפרשת השבוע של השפת אמת, הנקרא "שפת הגן" - על נ"ג פרשיות השבוע. כתב ספר בשם חן מקום, וכן ספר דרשות השפת אמת על שבת הגדול, יום הכיפורים ועוד. בנוסף הוא מעביר שיעורים והרצאות בסיפורי מעשיות משנים קדמוניות של ר' נחמן מברסלב ועוד. ספרו מרחוק הוא ספר העוסק בנושאי אמונה אשר נכתב בעקבות שאלות שונות שהופנו אליו, בעיקר על ידי בני נוער, בעת מסעותיו לפולין.
בעבר שידר פינה שבועית של סיפורי חסידים בערוץ שבע, וכתב מדור באותו נושא בעיתון בשבע.
נשוי לד"ר חנה הנדלר, מרצה לספרות באוניברסיטת בר-אילן ובמכללת אורות, בתו של הרב  חיים ישעיהו הדרי ראש ומייסד ישיבת הכותל. לבני הזוג עשרה ילדים ועשרים ושניים נכדים.
משה שרר

קורות חייו

בשנת 1967 לאחר פטירת נשיא אגודת ישראל באמריקה, הרב אלימלך (מייק) גבריאל טרעעס, החליטו חברי מועצת גדולי התורה באמריקה למנות לתפקיד את בן דודו משה שרר. שרר היה פעיל במשרדי הממשלה בוושינגטון לטובת מוסדות אורתודוקסיים והשמיע את דעתה של אגודת ישראל בכל תחום ציבורי.
בשנת 1980 מונה ליו"ר הוועד הפועל העולמי של אגודת ישראל.
ב-1975 כאשר התקבלה החלטה 3379 באו"ם כי "ציונות היא צורה של גזענות" פרסם שרר הודעה כי "אף על פי שההחלטה נועדה רק לציונות החילונית כביכול בצורתה הנוכחית, ההכפשה היא התקפה על כל העם היהודי ואגודת ישראל מוחה על כך בתוקף".
לאורך שנות כהונתו הקפיד שרר לעמוד בקשרים הדוקים עם אגודת ישראל ודגל התורה ועם מנהיגי הציבור החרדי בארץ ישראל. היה מקורב להרב שך, הרב שטיינמן והאדמו"ר מגור.
בסוף שנות ה-90 של המאה ה-20 היה מעורב בהקמת קרן סיוע למוסדות הקירוב ובתי הספר של החינוך העצמאי בארץ ישראל ובהתייעצות עם האדמו"ר מנובומינסק יו"ר מועצת גדולי התורה בארצות הברית, היה שותף פעיל למסע הראשון של הרב שטיינמן לארצות הברית יחד עם האדמו"ר מגור במטרה להקמת קרן זו, אולם בתקופה זו חלה בלוקמיה ועם נחיתת הרבנים בארצות הברית הוא נפטר. הם השתתפו בהלווייתו שהתקיימה בניו יורק.
בהוראת הרב שטיינמן, רשת בתי הספר "נתיבות משה" נקראה על שמו, כך גם פעילה על שמו עמותת קרן ע"ש הרב משה שרר - לסיוע למוסדות תורה ומנוהלת על ידי ארגון תודעה של דגל התורה.
נפטר בכ"א באייר תשנ"ח ונקבר בניו יורק.
אריאן 4

מידע

אריאן 4 ידוע כ"סוס העבודה" של משפחת אריאן. מאז טיסת הבכורה שלו ב-15 ביוני 1988, עד ה-15 בפברואר 2003, שיגר לחלל 113 שיגורים מוצלחים של לוויינים. הוא הוכיח כי הוא משגר  אידיאלי להשקת לווייני תקשורת, למחקרים מדעים ולתצפיות.
המשגר יכול לשאת שניים עד ארבעה מאיצים. פירוש הדבר שהוא יכול לשגר לוויינים למסלול במשקל 2000 עד 4300 ק"ג ב GTO, כמעט פי שלושה מהמשגר אריאן 3.
פרדריק ואן דר ול

ביוגרפיה

ואן דר ול נולדה וגדלה בהאג.
בשנת 1985 זכתה ואן דר ול בתחרות מראה השנה של עלית והייתה לזוכה השנייה בתחרות. ולאחר מכן הובילה את הקמפיינים של רבלון וויקטוריה'ס סיקרט והופיעה על שערי המגזינים ווג וקוסמופוליטן. ב-2003 הופיעה בגרסה הבימתית של המחזה מונולוגים מהווגינה שהועלתה בוושינגטון. 
ואן דר ול שיחקה תפקיד קטן במספר סרטי קולנוע וביניהם בסרט "סלבריטי" של וודי אלן וב"שני בחורות ובחור" לצד רוברט דאוני ג'וניור. היא הנחתה והפיקה מספר תוכניות בטלוויזיה. 
ב-2005 הוחלט בהולנד, ארץ הולדתה לקרוא לזן של שושן על שמה ועקב כך יצרה סרט בערוץ דיסקברי העוקב אחר שדות הגידול של הפרח באפריקה ושיווקו בהולנד ובניו יורק. 
ב-2008 יצרה ואן דר ול מותג בתחום הפרחים הנקרא "בחירתה של פרדריק" שאותו היא מנהלת. פרדריק אם לבת מבן זוגה התסריטאי ניקולאס קליין.
NDS

NDS הייתה חברה לניהול זכויות דיגיטלי (DRM) והגנה על תוכני טלוויזיה בכבלים ובלוויין מפני פיראטיות, והעברת שידורי טלוויזיה דיגיטליים באמצעות מערכת IPTV בפס רחב. כיום החברה נקראת סינמדיה.

היסטוריה

החברה נוסדה בשנת 1989 על ידי דב רובין, יוני השקס, מיכאל דיק וישי סרד - אליהם הצטרפו מיקי כהן וגרשון בראון - רובם בוגרי בית הספר הגבוה לטכנולוגיה בירושלים - שהתבססו על אלגוריתמים לקידוד והצפנה שפיתח מדען המחשב עדי שמיר ממכון ויצמן למדע. ב-1992, שנה לאחר השלמת פיתוח המוצר המרכזי שלה, נרכשה NDS על ידי הלקוח העיקרי שלה, חברת "News Corporation" שבשליטת רופרט מרדוק, תמורת 15 מיליון דולר ושינתה את שמה ל News Digital System-NDS.
בנובמבר 1999 החלה החברה להיסחר כחברה ציבורית בבורסת הנאסד"ק. בשיא בועת הדוט-קום, ביולי 2000, נסחרה מנייתה במחיר שיא של 80 דולר. בנובמבר 2002 הגיעה המניה לשפל של 6.15 דולר. בסוף פברואר 2009 נמחקה החברה מהמסחר בנאסד"ק לפי מחיר למניה של 63 דולר. בדוחותיה השנתיים שפורסמו ב-2008 הציגה החברה גידול של 20% בהכנסות אשר הגיעו כדי 850 מיליון דולר.
ב-2004 קבעה NDS, שהעסיקה אז כ-1,500 עובדים, את המטה שלה שכלל אז כ-800 עובדים, בפארק תעשיית ההיי-טק הר חוצבים בירושלים במה שתואר אז כאחד המעברים הגדולים שנעשה על ידי חברת טכנולוגיה בישראל. הנהלת החברה שכנה בסטיינס שבדרום אנגליה.
51% ממניות החברה נמכרו לקרן ההשקעות "Permira", ו-49% מהן נותרו בידי "News Corporation".
בינואר 2012 דחה בית המשפט העליון האמריקני את ערעורה של חברת הלוויין האמריקאית אקוסטאר, בתביעה שהגישה נגד NDS ב-2003, שבה דרשה מ-NDS לפצות אותה בסכום של 2 מיליארד דולר.
ב-15 במרץ 2012 פורסם כי החברה תימכר במלואה לחברת סיסקו מערכות תמורת כחמישה מיליארד דולר. הרכישה בוצעה ב-30 ביולי 2012.
מנכ"ל החברה והיו"ר שלה עד לרכישתה ומיזוגה בסיסקו בשנת 2012 היה איש העסקים הישראלי אייב פלד. בשנה זו היה מספר העובדים בחברה כ-5,200 איש.
ל-NDS היו מרכזי פיתוח באנגליה, ישראל (מרכז המו"פ העיקרי בהר חוצבים בירושלים, עם כ-1200 עובדים), הודו, ארצות הברית, צרפת, דנמרק, קוריאה הדרומית, סין, הונג קונג ובאוסטרליה.
NDS הייתה גם בעלת החברות הישראליות CastUP להפצת תכנים ברשת האינטרנט וחברת Jungo לפיתוח נתבי רשת ביתיים שאותה רכשה בדצמבר 2006 תמורת כ-107 מיליון דולר.
לחברה היו מעל 500 פטנטים רשומים, ועוד מאות בשלבי רישום שונים.
במאי 2018, הודיעה קרן ההשקעות האירופית פרמירה שהיא רוכשת את חברת NDS מידי סיסקו במיליארד דולר.

מוצרים

המוצר העיקרי של NDS היה מערכת ההצפנה וניהול זכויות הצפייה "VideoGuard". המוצר מיוצג בבית הלקוח על ידי כרטיס חכם המותקן בממיר הדיגיטלי של הטלוויזיה. עם לקוחות החברה נמנו רשת "SKY" באיטליה, גרמניה, אמריקה הדרומית, ניו זילנד ובצרפת, רשתות "TATA-SKY", "Airtel", "Hathway" ו-"Den" בהודו, "DirecTV" בארצות הברית, "TotalTV" ו-"Foxtel" באוסטרליה, הוט וyes בישראל ועוד. נכון ל-2011 היו כ-85 מיליון כרטיסים חכמים של NDS ברחבי העולם. על-פי החברה מעל לשליש מבתי האב בעולם שמשתמשים בשירותי טלוויזיה בתשלום, כגון וידאו על פי דרישה (VOD), נעזרים בטכנולוגיה שלה. החברה הגנה על הכנסות ממנויים של שדרנים דיגיטליים בסכום כולל של כחמישים מיליארד דולר בשנה. בנוסף סיפקה החברה העברת שידורי טלוויזיה דיגיטליים באמצעות מערכת IPTV בפס רחב. מחזור המכירות של NDS עצמה הגיע לקראת מכירתה לכמיליארד דולר בשנה.
הר אבס

גילוי ההר

הראשונים שהגיעו אל ההר היו אנשי המשלחת הדרומית של משלחת החקר האנטארקטית הלאומית של אוסטרליה בינואר 1957 בהנהגת ו. ג. בושר (WG Bewsher).

מקור השם

בושר קרא להר על שמו של גורדון אבס (Gordon Abbs), מפעיל הרדיו בתחנת מוסון בשנת 1956.